**«Еуразиялық экономикалық одаққа мүше мемлекеттердің аумағынан импортталатын тауарларды қоспағанда, импортталатын тауарлар бойынша қосылған құн салығын төлеу мерзімін өзгерту қағидалары мен мерзімдерін бекіту туралы»**

**Қазақстан Республикасының Қаржы министрі бұйрығының жобасын** (бұдан әрі – Жоба)

**қабылдаудың ықтимал қоғамдық-саяси, құқықтық, ақпараттық және өзге де салдарларын**

**бағалау**

1. **Қоғамдық-саяси салдарларды бағалау:**

Жоба халықтың бұқара тобының мүдделеріне әсер ететін немесе қоғамдық-саяси пікірталас тудыратын өзгерістерді қарастырмайды. Жобаны қабылдау Еуразиялық экономикалық одаққа мүше мемлекеттер аумағынан әкелінетін тауарларды қоспағанда, импортталатын тауарлар бойынша қосылған құн салығын төлеу мерзімдерін өзгерту тәртібі мен мерзімдерін реттеуге бағытталған.

Аталған нормативтік құқықтық акт азаматтардың құқықтары мен бостандықтарын қозғамайды және қоғамдық-саяси жағдайға елеулі ықпал етпейді. Әлеуметтік шиеленіс болжанбайды, жоба техникалық және фискалдық сипатқа ие.

**2. Құқықтық салдарларды бағалау:**

Жоба Қазақстан Республикасы Салық кодексінің 134-бабы 3-тармағының ережелерін іске асыру мақсатында әзірленді, тиісінше, Жоба Қазақстан Республикасының Конституцияға және өзге де қолданыстағы нормативтік құқықтық актілерге қайшы келмейді.

Қолданыстағы нормативтік құқықтық актілермен құқықтық коллизиялар немесе қайшылықтар анықталған жоқ.

Жобаны қабылдау тауарларды импорттау кезінде қосылған құн салығы туралы заңнаманы біркелкі қолдануды және мемлекеттің фискалдық мүдделерін сақтауды қамтамасыз етеді.

Осылайша, Жоба заңнаманы қолданудағы құқықтық айқындық пен болжамдылықты күшейтуге ықпал етеді.

**3. Ақпараттық салдарларды бағалау:**

Жобаның ақпараттық салдары елеусіз деп бағаланады, себебі қосылған құн салығын төлеу мерзімін өзгерту тәртібі Еуразиялық экономикалық одаққа мүше мемлекеттер аумағынан импортталатын тауарларды қоспағанда, тауарларды импорттау кезінде салықтық әкімшілендіруді оңайлатуға, сондай-ақ фискалдық рәсімдердің ашықтығы мен болжамдылығын қамтамасыз етуге және сыртқы экономикалық қызметке қатысушылардың әкімшілік жүктемесін азайтуға мүмкіндік береді.

Бұдан бөлек, Қазақстан Республикасының Қаржы министрлігі Мемлекеттік кірістер комитетінің Ақпараттық-түсіндіру жұмыстарын жүргізу жөніндегі медиа-жоспарына сәйкес 2025 жылғы қазан айында аталған мәселе бойынша баспасөз релизін жариялау жоспарланған.

**4. Өзге салдарларды бағалау:**

Жоба республикалық бюджеттен қосымша шығыстарға әкеп соқпайды, кәсіпкерлік ортаға, бәсекелестікке немесе экологиялық жағдайға теріс әсерін тигізбейді.

Өзгерістер нормаларды техникалық нақтылауға бағытталған және ұйымдық немесе институционалдық реформаларды көздемейді.

Өзге де салдарлар болжанбайды.

**Қазақстан Республикасының**

**Қаржы министрі М. Такиев**